Hitelkártya ÜgyfélTájékoztató

**Mi is az a Hitelkártya?**

A hitelkártya egy speciális hiteltermék, amely a bankkártya, és a rulírozó hitelkeret ötvözete, de a vásárlással felhasznált hitelkeret bizonyos ideig kamatmentes (lásd hitelkeret elszámolása pont).

A kamatmentesség hossza függ a vásárlási tranzakciók időpontjától. A Hitelintézet a hónap utolsó napján elszámolást készít a forgalmi adatokból. A elszámolási nap után még 15 napja van az adósnak, hogy visszafizesse a felhasznált hitelkeret összegét. Példa: Ha Ön április 10-én vásárol a kártyával, és 30-a az elszámolás napja, akkor Önnek. május 15-ig kell a felhasznált hiteltartozást megfizetnie, hogy az adott vásárlása kamatmentes legyen.

Felhívjuk figyelmét, hogy a hitelkeretből ATM-en keresztül felvett összeg azonnal kamatozik, és nem érvényes ezen összegre a fenti példa!

**Ki jogosult hitelkártya igénylésére?**

Hitelkártyát minden 18. (tizennyolcadik) életévét betöltött, cselekvőképes, rezidens, magyar állampolgárságú természetes személy igényelhet, aki megfelel a Hitelintézet által a Hitelkártya igényléssel szemben támasztott követelményeknek.

**Milyen típusú hitelkártyát igényelhetek?**

Hitelintézetünknél

* Takarék Hitelkártya (MasterCard Unembossed PayPass) igényelhető.

Hitelkártyáink forint alapúak, azaz a kártyával végrehajtott tranzakciók minden esetben forintban kerülnek elszámolásra. A kártyák külföldi használata esetén a Hirdetményünkben rögzített elszámolási rendnek megfelelően történik meg a külföldi pénznemben végzett vásárlás, vagy készpénzfelvétel forintra átszámítása.

**Mekkora hitelkeretet igényelhetek?**

A hitelkeret minimális összege: 100 000 forint.

A hitelkeret maximális összege: 1 000 000 forint.

A Hitelbírálati eljárás keretében a Hitelintézet hitelképesség vizsgálatot végez, és meghatározza az Ön által igénybe vehető hitelkeret mértékét. A jóváhagyható hitelkeret mértéke függ az igénylő személy igazolt havi nettó jövedelmétől. Az igényléshez rendszeres jövedelemmel kell rendelkezni, amelynek havi nettó összege nem lehet kevesebb a mindenkori minimálbérnek megfelelő összegnél.

A hitelkeret összege minden esetben a kerekítési szabály szerint 1 000 Ft-ra kerekítetten kerül meghatározásra.

**Igényelhetek-e hitelkártyát a családtagjaim részére?**

Igen, Ön családtagjai részére, (akik legalább a 18. életévét betöltötték, és állandó magyarországi lakhellyel rendelkeznek) társkártyát igényelhet. Egy hitelkerethez 1 főkártya, és maximum 4 db társkártya igényelhető. A társkártyák birtokosai az Ön részére jóváhagyott hitelkeret terhére használhatják kártyáikat. A társkártyák birtokosai által lebonyolított tranzakciókért Ön tartozik felelősséggel. A társkártyák használatát Ön napi limitek megadásával korlátozhatja.

**Mire használhatom a hitelkártyámat?**

A hitelkártya használatával Ön a hitelkeret és a beállított Limitek erejéig hajthat végre vásárlási tranzakciókat, vagy készpénzt vehet fel. Kártyáink belföldi és nemzetközi használatra egyaránt alkalmasak, ebből adódóan Ön Hitelkártyáját a világ bármely pontján használhatja a MasterCard logóval ellátott elfogadóhelyeken. Hitelkártyáink használatával az interneten keresztül végrehajtott vásárlásait is kifizetheti.

**A hitelkártya igénylése magával vonja a lakossági bankszámla megnyitását?**

Nem, Önnek nem kell lakossági bankszámlát nyitni a hitelkártya igényléshez, ezáltal a kártyahasználathoz szükséges fedezetet sem kell előre biztosítania. A Hitelintézet hitelkeretet tart az Ön rendelkezésére, melyet az Ön, illetve a társkártya birtokosok nevére kibocsátott hitelkártyákkal használhatnak.

**Mikor kell visszafizetnem a felhasznált hitelkeretet?**

Hitelintézetünk a mindenkor hatályos Hirdetményében teszi közzé az Elszámolási időszak utolsó napját, a Fordulónapot (jelenleg minden hónap utolsó napja). A Fordulónapon megtörténik az adott Elszámolási időszakban a hitelkeret terhére lebonyolított forgalom elszámolása, és a Forgalmi kivonat előállítása. A Fordulónapot követően Önnek 15 naptári nap áll rendelkezésére, hogy visszafizesse a Felhasznált Hitelkeretét. Ezt a 15 napos periódust Türelmi időszaknak tekintjük. Ha a Türelmi időszak utolsó napja munkaszüneti napra esik, akkor a fizetési határidő az azt követő első banki munkanap.

**Mekkora összeget kell visszafizetnem a Türelmi időszak végéig?**

A pénzügyi helyzete alapján Ön szabadon eldöntheti, hogy visszafizeti-e a teljes fennálló tartozását vagy sem. A Türelmi időszak végéig, vagyis a Fizetési határidőig, azonban legalább a Forgalmi kivonaton meghatározott minimum fizetendő összeget vissza kell fizetnie, amely a Fordulónapon fennálló teljes tartozásának az 5%-a (továbbá az esetlegesen hitelkeret túllépésből, vagy a korábbi elszámolási időszakokban a minimum fizetendő összeg meg nem fizetéséből származó teljes összeg).

Az Ön által teljesített befizetések az alábbi sorrendben törlesztik fennálló tartozását:

* Díjak, költségek, jutalékok
* Késedelmi kamat
* Hitelkamat
* Tőke (készpénzfelvételek és vásárlások összege)

Minden esetben először a korábban felszámított díjak, jutalékok, költségek, kamatok és a korábban végrehajtott tranzakciók kerülnek kiegyenlítésre a befizetésekből.

**Mit tartalmaz a Számla kivonat és mikor kapom meg?**

A Forgalmi kivonaton minden egyes fő-, illetve társkártyával végrehajtott tranzakció, azok díjai és költségei feltüntetésre kerülnek, amelyet a Fordulónapot követően küld meg az Ön részére a Hitelintézet. A kivonat tartalmazza a felhasznált hitelkeret összegét, a visszafizetési határidőt, valamint mindazt az adatot és dátumot, amelyet a jogszabály kötelezően előír.

**Mikor kell kamatot fizetnem a hitelkártya használataim során?**

A Hitelintézet az Ön, illetve a társkártya birtokosok által hitelkártyával végrehajtott tranzakciók után napi kamatozás szerint számol kamatot. A hitelkamat terhelésére a Hirdetményben meghatározott Türelmi idő lejáratát követően kerül sor. A fizetendő kamat összege az Elszámolási időszak utolsó napján, a Fordulónapon kerül meghatározásra.

Az alábbi esetekben kerül kamat felszámításra:

* A hitelkártyával végrehajtott készpénzfelvételi tranzakciók összege után minden esetben kamatot kell fizetnie a tranzakció könyvelésének napjától a befizetés napjáig.
* A meg nem fizetett díjak után, ha a Főkártya-birtokos a Fizetési határidőig nem, vagy nem teljes mértékben fizeti meg a Minimum fizetendő összeget
* A vásárlásai után abban az esetben kell kamatot fizetnie, ha a Hitelintézet által meghatározott fizetési határidőig nem, vagy nem teljes mértékben fizeti vissza a hitelkeretből felhasznált részt. Ilyen esetben a kamat felszámítása a felhasznált teljes hitelkeret összegre vonatkozik, a benne foglalt terhelések (vásárlás, készpénzfelvétel, esetleges díjak) könyvelési időpontjától a visszafizetés napjáig. A felszámított hitelkamatot a Hitelintézet az Elszámolási Időszakot követő Elszámolási időszak záró napján (a Fizetési határidőt követő fordulónapon) számolja el visszamenőleg, és a Forgalmi kivonaton közli Önnel.

Az alábbi esetekben késedelmi kamat kerül felszámításra:

* Késedelmes fizetés esetén (a meg nem fizetett Minimum fizetendő összeg után)
* felmondás esetén – ha fennálló tartozás van, és a felmondásban közölt határidőben a tartozás megfizetése nem történik meg, akkor e határidőt követően.

Ha a Felhasznált hitelkeret teljes összege a Forgalmi kivonaton megjelölt Fizetési határidőig visszafizetésre kerül, a Hitelintézet nem számít fel kamatot az adott Elszámolási időszak alatt végrehajtott vásárlási tranzakciók összege után.

A Hitelintézet által megállapított Teljes Hitelkeretet az Ön befizetése nem növeli, de összege megemeli a rendelkezésre álló hitelkeret összeget. A Hitelszámla kihasznált hitelkeret összegen felüli többletbefizetés összegére a Hitelintézet kamatot nem térít.

**Hogyan tehetek eleget fizetési kötelezettségemnek?**

Minden hónapban a Fordulónapot követőn a Hitelintézet Számla kivonatot küld az Ön részére, amelyben feltüntetésre kerül a Felhasznált hitelkeret összege és a Minimum fizetendő összeg. Fizetési kötelezettségét teljesítheti pénztári befizetéssel a Hitelintézet bármely fiókjában, a Hitelintézetnél vezetett bankszámlájáról átutalással, más banknál vezetett bankszámlájáról átutalással, illetve postai készpénzátutalással (postai csekkel). Fizetési kötelezettségének a Türelmi időszak utolsó napján is eleget tehet, azonban figyelni kell arra, hogy a Türelmi idő utolsó napjáig érkezzen is meg a jóváírás a Hitelkártya elszámolási számlára. Ez postai csekkel történő befizetés esetén 5 munkanapot igénybe vehet. A tartozása azon a napon tekintendő kiegyenlítettnek, amikor annak a teljes összegével megegyező teljesítés a Hitelkártya elszámolási számlán maradéktalanul elszámolásra került.

**Hogyan korlátozhatom a hitelkártya használatát?**

Önnek lehetősége van kártyánként eltérő napi készpénzfelvételi, vásárlási, internetes, illetve tranzakció darabszámra vonatkozó limit megadására. Az alapértelmezett napi limitek értékét a mindenkor hatályos Lakossági Hitelkártya Hirdetmény tartalmazza. Ha a megszokottnál nagyobb összegért vásárol, akkor az előzetesen beállított limit megemelését személyesen, írásban kérvényezheti a Hitelintézet Fiókjaiban. A Hitelkeret emelését a Hitelintézet ügyfél-minősítéshez kötheti. Alacsonyabb limitek megadásával csökkenthetők a kártya elvesztése, lopása esetén felmerülő veszteségek.

**Milyen többletszolgáltatások kapcsolódnak a hitelkártyához?**

* Pénz-visszatérítési kedvezmény a hitelkártyával fizetett vásárlások után: a Hirdetményben meghatározott mértékű pénz-visszatérítést nyújt a Hitelintézet. A kedvezmény minden hónap utolsó napján, az adott hónapban könyvelésre került vásárlási tranzakciók összege alapján kerül jóváírásra a kártyaszámlán, ezzel automatikusan csökkentve a visszafizetendő tartozást. A kedvezmény a fő- és társkártyával fizetett vásárlásokra egyaránt vonatkozik. A postai és bankfióki kártyaelfogadás készpénzfelvételi tranzakciónak minősül.
* Baleset-, betegség-, poggyász és utazási biztosítás: A Hitelintézet által kibocsátott Hitelkártyákhoz baleset-, betegség-, poggyász és utazási biztosítás igényelhető.
* Strázsa SMS szolgáltatás: szolgáltatásunk igénybevételével Ön folyamatosan nyomon követheti a hitelkártyájával, illetve az ahhoz kapcsolódó társkártyákkal lebonyolított tranzakciókat. Hitelintézetünk minden egyes kártyás tranzakciót követően - illetve az Ön által megadható limitösszegig - SMS üzenetet küld az Ön által megadott mobil telefonszámra. Ezen szolgáltatásunk Fő-, és Társkártyához egyaránt kapcsolódhat.

**Mire figyeljek?**

A PIN kódot soha ne tartsa kártyája közelében, a hitelkártyát úgy használja, hogy sem kártyája, sem PIN kódja idegen számára hozzáférhető ne legyen, ha a Forgalmi kivonaton a tényleges kártyahasználattól eltérő adatokat talál, azt a Hitelintézetnek azonnal jelezze.

**Hogyan tilthatom le a kártyámat, ha az kikerült a birtokomból?**

Ha elveszítette a kártyáját, vagy azt ellopták Öntől, vagy a PIN kód kikerült birtokából, vagy harmadik személy tudomására juthatott, ennek tényéről haladéktalanul értesítse a Hitelintézetet, és tiltassa le kártyáját! A kártya letiltás bejelentését a Fő-, és Társkártya birtokos a hét bármely napján, a nap bármely szakában megteheti. A Főkártya-birtokos a fő – és társkártyát, a Társkártya-birtokos kizárólag a társkártyát tilthatja le. Belföldről hívja a (+36) vagy (06)/(1) 212-0202-es telefonszámot!

**Hol tudok hitelkártyát igényelni?**

Hitelkártya igénylésére a Hitelintézet fiókjaiban, - amelyek listáját megtalálja a Hitelintézet honlapján, a www.takarekbank.hu weboldalon,- van lehetősége.

**Milyen kondíciók mellett bocsátja a Hitelintézet rendelkezésemre a hitelkártyát és a hitelkeretet?**

A lakossági hitelkártya mindenkor hatályos díjtételeit a Lakossági Hitelkártya Hirdetmény tartalmazza, melyet megtalálhat a Hitelintézet fiókjaiban, illetve a Hitelintézet internetes oldalán.

**Reprezentatív példa:**

|  |  |
| --- | --- |
|  | **Takarék Hitelkártya**  |
| **Devizanem** | HUF |
| **Hitelkeret összege** | 375 000 Ft |
| **Havi hitelkamat** | 2,226% |
| **Kamat típusa** | változó |
| **Futamidő** | egy év |
| **THM** | 33,06% |
| **Hitel teljes díja** | 92 961 Ft  |
| **Fogyasztó által fizetendő teljes összeg\*** | 467 961 Ft  |

\* Hitel teljes díja és a hitel teljes összege

A Reprezentatív példa kiszámításakor a Hitelintézet - a teljes hiteldíj mutató meghatározásáról, számításáról és közzétételéről szóló 83/2010. (III. 25.) Korm. rendeletben foglaltak alapján - az alábbi feltételeket vette továbbá figyelembe:

1) a hitel futamidejét 1 évnek tekintette,

2) a hitelt a legkorábbi időpontban lehívottnak tekintette, a lehívás különböző módjainál az időtartamra vonatkozó korlátok figyelembevételével,

3) a törlesztések kapcsán úgy tekintette, hogy az egyes törlesztőrészletek összege, azonos a minimum visszafizetendő összegekkel, majd a hitel lejáratakor fizetendő utolsó visszafizetés alkalmával a teljes fennmaradó összeg kerül visszafizetésre.